title: 2019 m. sausio 21 d. Tarybos sprendimas (ES) 2019/134 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo (Tekstas svarbus EEE.)

text:
29.1.2019

                  LT

                  Europos Sąjungos oficialusis leidinys

                  L 25/19

         TARYBOS SPRENDIMAS (ES) 2019/134
         2019 m. sausio 21 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) dalinio pakeitimo
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, to susitarimo IX priedą, kuriame yra nuostatų dėl finansinių paslaugų;

                     (3)

                     į EEE susitarimą turi būti įtrauktas Europos Parlamento ir Tarybos reglamentas (ES) Nr. 909/2014 (3);

                     (4)

                     todėl EEE susitarimo IX priedas turėtų būti atitinkamai iš dalies pakeistas;

                     (5)

                     todėl Sąjungos pozicija EEE jungtiniame komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo IX priedo (Finansinės paslaugos) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  OL L 305, 1994 11 30, p. 6.

            (2)  OL L 1, 1994 1 3, p. 3.

            (3)  2014 m. liepos 23 d. Europos Parlamento ir Tarybos reglamentas (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos Direktyvos 98/26/EB ir 2014/65/ES bei Reglamentas (ES) Nr. 236/2012 (OL L 257, 2014 8 28, p. 1).

            PROJEKTAS
            EEE JUNGTINIO KOMITETO SPRENDIMAS Nr. …
            … m. … … d.
            kuriuo iš dalies keičiamas EEE susitarimo IX priedas (Finansinės paslaugos)
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
            kadangi:

                        (1)

                        į EEE susitarimą turi būti įtrauktas 2014 m. liepos 23 d. Europos Parlamento ir Tarybos reglamentas (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos Direktyvos 98/26/EB ir 2014/65/ES bei Reglamentas (ES) Nr. 236/2012 (1), su pataisymais, padarytais OL L 349, 2016 12 21, p. 8;

                        (2)

                        todėl EEE susitarimo IX priedas turėtų būti atitinkamai iš dalies pakeistas,

                  PRIĖMĖ ŠĮ SPRENDIMĄ:

               1 straipsnis
               EEE susitarimo IX priedas iš dalies keičiamas taip:

                           1.

                           16b punktas (Europos Parlamento ir Tarybos direktyva 98/26/EB) ir 31ba punktas (Europos Parlamento ir Tarybos direktyva 2014/65/ES) papildomi šia įtrauka:

                                       „—

                                          32014 R 0909: 2014 m. liepos 23 d. Europos Parlamento ir Tarybos reglamentas (ES) Nr. 909/2014 (OL L 257, 2014 8 28, p. 1) su pataisymais, padarytais OL L 349, 2016 12 21, p. 8.“;

                           2.

                           29f punktas (Europos Parlamento ir Tarybos reglamentas (ES) Nr. 236/2012) papildomas taip:
                           „su pakeitimais, padarytais:

                                       —

                                          32014 R 0909: 2014 m. liepos 23 d. Europos Parlamento ir Tarybos reglamentu (ES) Nr. 909/2014 (OL L 257, 2014 8 28, p. 1) su pataisymais, padarytais OL L 349, 2016 12 21, p. 8.“;

                           3.

                           Po 31bea punkto (Komisijos įgyvendinimo reglamentas (ES) Nr. 594/2014) įterpiamas šis punktas:

                                       „31bf.

                                          32014 R 0909: 2014 m. liepos 23 d. Europos Parlamento ir Tarybos reglamentas (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos Direktyvos 98/26/EB ir 2014/65/ES bei Reglamentas (ES) Nr. 236/2012 (OL L 257, 2014 8 28, p. 1), su pataisymais, padarytais OL L 349, 2016 12 21, p. 8.

                                       Reglamento nuostatos šio Susitarimo tikslais adaptuojamos taip:

                                                   a)

                                                   nepaisant šio Susitarimo 1 protokolo ir jeigu šiame Susitarime nenumatyta kitaip, sąvokos „valstybė (-s) narė (-s)“ ir „kompetentingos institucijos“, be jų reikšmės reglamente, atitinkamai reiškia ir ELPA valstybes ir jų kompetentingas institucijas;

                                                   b)

                                                   nuorodos į „ECBS narius“ arba „centrinius bankus“, be jų reikšmės reglamente, reiškia ir ELPA valstybių nacionalinius centrinius bankus;

                                                   c)

                                                   Lichtenšteinas gali leisti trečiųjų šalių CVDP, kurie jau teikia 25 straipsnio 2 dalyje nurodytas paslaugas finansų tarpininkams Lichtenšteine arba jau yra įsteigę filialą Lichtenšteine, toliau teikti 25 straipsnio 2 dalyje nurodytas paslaugas ne ilgesnį kaip 5 metų laikotarpį po … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos;

                                                   d)

                                                   1 straipsnio 3 dalyje žodžiai „Sąjungos teisės“ pakeičiami žodžiais „EEE susitarimo“;

                                                   e)

                                                   12 straipsnio 3 dalyje žodžiai „Sąjungos valiutos“ pakeičiami žodžiais „EEE susitarimo susitariančiųjų šalių oficialios valiutos“;

                                                   f)

                                                   13 straipsnyje ir 14 straipsnio 1 dalies pirmoje pastraipoje po žodžių „atitinkamos institucijos“ įterpiami žodžiai „ELPA priežiūros institucija“;

                                                   g)

                                                   19 straipsnio 3 dalyje, 33 straipsnio 3 dalyje, 49 straipsnio 4 dalyje, 52 straipsnio 2 dalyje ir 53 straipsnio 3 dalyje žodžiai „ESMA, kuri“ pakeičiami žodžiais „ESMA. ESMA arba, atitinkamais atvejais, ELPA priežiūros institucija“;

                                                   h)

                                                   24 straipsnio 5 dalyje:

                                                               i)

                                                               pirmoje ir antroje pastraipose po žodžio „ESMA“ įterpiami žodžiai „o, su ELPA valstybe susijusiais atvejais – ELPA priežiūros institucijai“;

                                                               ii)

                                                               trečioje pastraipoje žodžiai „ESMA, kuri“ pakeičiami žodžiais „ESMA. ESMA arba, atitinkamais atvejais, ELPA priežiūros institucija“;

                                                   i)

                                                   34 straipsnio 8 dalyje žodžiai „Sąjungos konkurencijos taisyklių“ pakeičiami žodžiais „pagal EEE susitarimą taikytinų konkurencijos taisyklių“;

                                                   j)

                                                   38 straipsnio 5 dalyje žodžiai „2014 m. rugsėjo 17 d.“ pakeičiami žodžiais „… m. … … d. EEE jungtinio komiteto sprendimo Nr. …/… [šio sprendimo] įsigaliojimo dieną“;

                                                   k)

                                                   49 straipsnio 1 dalyje dėl ELPA valstybių žodžiai „ne vėliau kaip 2014 m. gruodžio 18 d.“ pakeičiami žodžiais „per tris mėnesius nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                   l)

                                                   55 straipsnyje:

                                                               i)

                                                               5 dalyje žodžiai „Sąjungos teisės aktuose“ pakeičiami žodžiais „EEE susitarime“, 6 dalyje žodžiai „Sąjungos teisės“ pakeičiami žodžiais „EEE susitarimo“;

                                                               ii)

                                                               6 dalyje po žodžio „ESMA“ įterpiami žodžiai „arba, atitinkamais atvejais, ELPA priežiūros institucija“;

                                                   m)

                                                   58 straipsnio 3 dalyje ir 69 straipsnio 1 dalyje dėl ELPA valstybių žodžiai „ne vėliau kaip 2014 m. gruodžio 16 d.“ pakeičiami žodžiais „per tris mėnesius nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                   n)

                                                   61 straipsnio 1 dalyje dėl ELPA valstybių žodžiai „ne vėliau kaip 2016 m. rugsėjo 18 d.“ pakeičiami žodžiais „per vienus metus nuo … m. … … d. EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                   o)

                                                   69 straipsnio 2 ir 5 dalyse dėl ELPA valstybių po žodžio „įsigaliojimo“ įterpiamas žodis „EEE“;

                                                   p)

                                                   76 straipsnyje, dėl ELPA valstybių:

                                                               i)

                                                               4, 5 ir 6 dalyse prieš žodžius „įsigaliojimo“ įterpiami žodžiai „EEE jungtinio komiteto sprendimo, kuriame numatytas“;

                                                               ii)

                                                               5 dalyje žodžiai „iki 2017 m. birželio 13 d.“ pakeičiami žodžiais „per šešis mėnesius nuo EEE jungtinio komiteto sprendimo, kuriame numatyta Direktyva 2014/65/ES ir Reglamentas (ES)Nr. 600/2014, įsigaliojimo dienos“;

                                                               iii)

                                                               7 dalyje žodžiai „2017 m. sausio 3 d.“ pakeičiami žodžiais „šie aktai taikomi EEE““.

               2 straipsnis

                  Europos Sąjungos oficialiojo leidinio EEE priede skelbtinas Reglamento (ES) Nr. 909/2014 tekstas su pataisymais, padarytais OL L 349, 2016 12 21, p. 8, islandų ir norvegų kalbomis yra autentiškas.

               3 straipsnis
               Šis sprendimas įsigalioja […], jei pateikti visi pranešimai pagal EEE susitarimo 103 straipsnio 1 dalį (*1).

               4 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto sekretoriai

               (1)  OL L 257, 2014 8 28, p. 1.

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2018 m. liepos 16 d. Tarybos sprendimas (ES) 2019/232, kuriuo nustatoma pozicija, kurios Europos Sąjungos vardu turi būti laikomasi Transporto bendrijos Regioniniame valdymo komitete dėl to komiteto darbo tvarkos taisyklių priėmimo

text:
8.2.2019

                  LT

                  Europos Sąjungos oficialusis leidinys

                  L 37/113

         TARYBOS SPRENDIMAS (ES) 2019/232
         2018 m. liepos 16 d.
         kuriuo nustatoma pozicija, kurios Europos Sąjungos vardu turi būti laikomasi Transporto bendrijos Regioniniame valdymo komitete dėl to komiteto darbo tvarkos taisyklių priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Transporto bendrijos steigimo sutartis (toliau – Transporto bendrijos sutartis) buvo Sąjungos pasirašyta remiantis Tarybos sprendimu (ES) 2017/1937 (1);

                     (2)

                     pagal Transporto bendrijos sutarties 41 straipsnio 3 dalį ta sutartis nuo 2017 m. spalio 9 d. laikinai taikoma Sąjungai, Albanijos Respublikai, Bosnijai ir Hercegovinai bei Kosovui (*1), o toms susitariančiosioms šalims ir Serbijos Respublikai – nuo 2017 m. lapkričio 29 d.;

                     (3)

                     pagal Transporto bendrijos sutarties 24 straipsnio 5 dalį Transporto bendrijos Regioninis valdymo komitetas (toliau – Valdymo komitetas) turi priimti savo darbo tvarkos taisykles;

                     (4)

                     tikslinga nustatyti poziciją, kurios Sąjungos vardu turi būti laikomasi Valdymo komitete dėl to komiteto darbo tvarkos taisyklių priėmimo, nes sprendimas dėl tų taisyklių bus privalomas Sąjungai;

                     (5)

                     todėl Sąjungos pozicija Valdymo komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Transporto bendrijos Regioniniame valdymo komitete (toliau – Valdymo komitetas), grindžiama prie šio sprendimo pridėtu Valdymo komiteto sprendimo projektu.
            Neesminiams to sprendimo projekto pakeitimams Sąjungos atstovai Valdymo komitete gali pritarti be papildomo Tarybos sprendimo.

            2 straipsnis
            Šis sprendimas skirtas Komisijai.

            Priimta Briuselyje 2018 m. liepos 16 d.

                  Tarybos vardu

                  Pirmininkė

               J. BOGNER-STRAUSS

            (1)  2017 m. liepos 11 d. Tarybos sprendimas (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (OL L 278, 2017 10 27, p. 1).

            (*1)  Šis pavadinimas nekeičia pozicijų dėl statuso ir atitinka Jungtinių Tautų Saugumo Tarybos rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

            PROJEKTAS
            TRANSPORTO BENDRIJOS REGIONINIO VALDYMO KOMITETO SPRENDIMAS Nr. 2018/1
            … m. … … d.
            dėl darbo tvarkos taisyklių priėmimo
            TRANSPORTO BENDRIJOS REGIONINIS VALDYMO KOMITETAS,
            atsižvelgdamas į Transporto bendrijos steigimo sutartį, ypač į jos 24 straipsnio 5 dalį,
            NUSPRENDĖ:

               Vienintelis straipsnis
               Priimamos prie šio sprendimo pridėtos Transporto bendrijos Regioninio valdymo komiteto darbo tvarkos taisyklės.

               Priimta … 2018 m. … … d.

                     Regioninio valdymo komiteto vardu

                     Pirmininkas

            TRANSPORTO BENDRIJOS REGIONINIO VALDYMO KOMITETO DARBO TVARKOS TAISYKLĖS
            I.   BENDROSIOS NUOSTATOS

                        1.

                        Šios darbo tvarkos taisyklės nustato Regioninio valdymo komiteto (toliau – Valdymo komitetas) – vieno iš Sutartyje, kuria įsteigiama Europos Sąjungos ir Susitariančiųjų Pietryčių Europos Šalių (Albanijos Respublikos, Bosnijos ir Hercegovinos, buvusiosios Jugoslavijos Respublikos Makedonijos, Kosovo (*1), Juodkalnijos ir Serbijos Respublikos) transporto bendrija (toliau – Sutartis), nustatytų organų – veiklos vidaus tvarką.

                        2.

                        Tais atvejais, kai šios darbo tvarkos taisyklės prieštarauja Sutarčiai, taikomos Sutarties nuostatos.

                  II.   NARIAI, STEBĖTOJAI IR KITI DALYVIAI

                        1.

                        Valdymo komiteto nariai iš esmės turėtų būti už transportą atsakingų ministerijų vyresnieji pareigūnai.

                        2.

                        Nario paskyrimo akte pateikiama įrodymų, kad tas narys yra įgaliotas pareikšti atitinkamos Susitariančiosios Šalies poziciją tai Šaliai privalomu būdu.

                        3.

                        Nedarant poveikio Sutarties 24 straipsnio 2 dalies antrame sakinyje nurodytų stebėtojų statusui, III skirsnio 2 dalyje nurodyta pirmininkaujančioji šalis ir pirmininkaujančiąją šalį pavaduojanti šalis prireikus gali duoti sutikimą pakviesti konkrečiame Valdymo komiteto posėdyje arba vienoje ar keliose jo dalyse ad hoc pagrindu dalyvauti kitų valstybių, tarptautinių organizacijų ar kitų įstaigų atstovus, įskaitant pilietinės visuomenės atstovus.

                        4.

                        Tais atvejais, kai pirmininkaujančioji šalis ir pirmininkaujančiąją šalį pavaduojanti šalis duoda sutikimą pakviesti kitų valstybių, tarptautinių organizacijų ar kitų įstaigų atstovus, pirmininkaujančioji šalis ne vėliau kaip likus trims savaitėms iki posėdžio apie tai informuoja Susitariančiąsias Šalis ir Transporto bendrijos nuolatinį sekretoriatą (toliau – sekretoriatas). Susitariančiosios Šalys ir sekretoriatas gali per penkias darbo dienas nuo šios informacijos gavimo dienos pirmininkaujančiajai šaliai pareikšti savo nuomonę.

                  III.   PIRMININKAUJANČIOJI ŠALIS

                        1.

                        Kiekviena Susitariančioji Pietryčių Europos Šalis pirmininkauja Valdymo komitetui vienus kalendorinius metus, ir tas pirmininkavimas grindžiamas Sutarties 2 straipsnio 1 dalies b punkte nustatyta abėcėlės tvarka. Pirmoji pirmininkaujančioji Susitariančioji Pietryčių Europos Šalis yra Albanijos Respublika.

                        2.

                        Pirmininkaujančioji šalis pirmininkauja Valdymo komiteto posėdžiams. Jai padeda vienas Europos Sąjungos, kuri yra pirmininkaujančiąją šalį pavaduojanti šalis, atstovas.

                        3.

                        Jei per konkretų posėdį pirmininkaujančioji šalis negali vykdyti savo funkcijų, tam posėdžiui pirmininkauja Europos Sąjungos, kuri yra pirmininkaujančiąją šalį pavaduojanti šalis, atstovas.

                  IV.   PASIRENGIMAS POSĖDŽIAMS

                        1.

                        Valdymo komiteto posėdžiai vyksta sekretoriato būstinėje. Tačiau, pasikonsultavusi su pirmininkaujančiąją šalį pavaduojančia šalimi ir sekretoriatu, taip pat atsižvelgusi į atitinkamus finansinius, administracinius ir organizacinius aspektus, pirmininkaujančioji šalis gali nuspręsti dėl kitos Valdymo komiteto posėdžių vietos. Išskyrus tinkamai pagrįstus atvejus, tas sprendimas priimamas ne vėliau kaip likus dviem mėnesiams iki atitinkamo posėdžio.

                        2.

                        Sekretoriato indėliams ne sekretoriato būstinėje rengiamų posėdžių organizavimo išlaidoms padengti taikomos jo vidaus biudžeto taisyklės.

                        3.

                        Pirmininkaujančioji šalis, pirmininkaujančiąją šalį pavaduojanti šalis ir sekretoriatas susitaria dėl posėdžio datos. Iš esmės dėl datos susitariama ne vėliau kaip likus dviem mėnesiams iki atitinkamo posėdžio.

                        4.

                        Pirmininkaujančioji šalis ir pirmininkaujančiąją šalį pavaduojanti šalis susitaria dėl posėdžio darbotvarkės projekto. Darbotvarkės projektas ir visi su juo susiję dokumentai nariams ir stebėtojams pateikiami ne vėliau kaip likus šešioms savaitėms iki atitinkamo posėdžio. Nariai gali teikti pastabų ir siūlyti įtraukti naujų darbotvarkės punktų. Jiems taip pat išdalijama kitoms valstybėms, tarptautinėms organizacijoms ar kitoms įstaigoms, pakviestoms pagal II skirsnio 3 dalį, svarbi medžiaga.

                        5.

                        Sekretoriatas atsako už pasirengimą posėdžiams. Jis reguliariai, taip pat pirmininkaujančiosios šalies ir pirmininkaujančiąją šalį pavaduojančios šalies prašymu teikia joms informaciją apie pasirengimo posėdžiui eigą ir vykdo jų prašymus bei nurodymus šiuo klausimu.

                  V.   VALDYMO KOMITETO POSĖDŽIŲ PROCEDŪRINĖS TAISYKLĖS

                        1.

                        Jei Valdymo komitetas nenusprendžia kitaip, jo posėdžiai nėra vieši.

                        2.

                        Bet kurį Valdymo komiteto narį, stebėtoją ar kitą dalyvį gali lydėti jiems padedantys pareigūnai. Tų pareigūnų vardai, pavardės ir pareigos iš anksto nurodomi sekretoriatui. Iš esmės narį gali lydėti ne daugiau kaip trys, o bet kurį kitą posėdžio stebėtoją – ne daugiau kaip du pareigūnai. Tačiau pirmininkaujančioji šalis gali duoti papildomų nurodymų dėl didžiausio delegacijos atstovų skaičiaus.

                        3.

                        Laikoma, kad reikalaujamas Valdymo komiteto kvorumas yra tik tada, kai atstovaujama keturioms Susitariančiosioms Pietryčių Europos Šalims ir Europos Sąjungai.

                        4.

                        Remiantis Sutarties 24 straipsnio 3 dalimi, Valdymo komitetas veikia vienbalsiškumo principu. Nario susilaikymas neužkerta kelio Valdymo komitetui imtis veiksmų, jei yra šio skirsnio 3 dalyje reikalaujamas kvorumas.

                        5.

                        Posėdžio pradžioje patvirtinama jo darbotvarkė. Skubiais atvejais pirmininkaujančiosios šalies ir pirmininkaujančiąją šalį pavaduojančios šalies sutikimu posėdžio metu gali būti įtraukta naujų darbotvarkės punktų.

                        6.

                        Stebėtojai gali dalyvauti diskusijose ir gali daryti pareiškimus gavę pirmininkaujančiosios šalies leidimą ar kvietimą.

                        7.

                        Pagal II skirsnio 3 dalį pakviesti kitų valstybių, tarptautinių organizacijų ar įstaigų atstovai gali dalyvauti diskusijose gavę pirmininkaujančiosios šalies leidimą arba kvietimą, bet jie nedalyvauja Valdymo komitetui imantis kokių nors veiksmų.

                        8.

                        Padedant sekretoriatui parengiamos kiekvieno posėdžio išvados.

                        9.

                        Į išvadas įrašoma informacija apie visas posėdyje priimtas priemones, taip pat narių pozicijos ir stebėtojų pareiškimai dėl veiksmų, kurių siūlo imtis Valdymo komitetas.

                        10.

                        Išvadas pasirašo pirmininkaujančioji šalis ir jos pateikiamos nariams ir stebėtojams. Jei neįmanoma išvadų projekto parengti iki atitinkamo posėdžio pabaigos, pirmininkaujančioji šalis užtikrina, kad jis būtų parengtas ir pateiktas per septynias kalendorines dienas nuo posėdžio pabaigos. Bet kuris narys gali per septynias kalendorines dienas nuo išvadų projekto gavimo dienos prašyti padaryti pataisymų. Pirmininkaujančioji šalis pasirūpina, kad galutinė redakcija būtų pateikta per septynias dienas nuo pastabų pateikimo laikotarpio pabaigos.

                        11.

                        Posėdžių išvadomis negali būti niekaip ribojama teisės aktų ar Sutarties taikymo sritis arba poveikis. Negali būti daroma pareiškimų ar išvadų, kurie prieštarauja privalomoms teisės nuostatoms. Posėdžių išvados nėra teisės aktai ir jos neturi norminės galios.

                  VI.   VEIKLOS FORMOS IR TVARKA, KURIOS TURI LAIKYTIS VALDYMO KOMITETAS
            Bendrosios nuostatos

                        1.

                        Valdymo komitetas vykdo veiklą atitinkamais atvejais priimdamas rekomendacijas ir sprendimus (toliau kartu – priemonės).
                        Sprendimų priėmimu laikomas taisyklių, kuriomis siekiama užtikrinti Valdymo komiteto veikimą, priėmimas.

                        2.

                        Priimtą arba iš dalies pakeistą priemonę nedelsiant pasirašo pirmininkaujančioji šalis, o sekretoriatas ją perduoda visoms Susitariančiosioms Šalims.

                        3.

                        Priemonės įsigalioja jų priėmimo dieną, jei jose nenurodyta kitaip.

                        4.

                        Jei darbo tvarkos taisyklėse nenurodyta kitaip, priemonės priimamos arba iš dalies keičiamos laikantis tokios pačios tvarkos.

                        5.

                        Bet koks nario arba sekretoriato prašymas priimti ar iš dalies pakeisti priemonę pateikiamas raštu ne vėliau kaip likus 30 kalendorinių dienų iki Valdymo komiteto posėdžio, kuriame ji turi būti svarstoma.

                        6.

                        Prašymas pateikiamas pirmininkaujančiajai šaliai, o jo kopija – visiems nariams ir sekretoriatui. Prie prašymo pridedami atitinkami aiškinamieji raštai.

                        7.

                        Tinkamai pagrįstais atvejais priemonės gali būti priimamos ar iš dalies keičiamos netaikant šio skirsnio 4–6 dalyse nustatytų formos ir tvarkos reikalavimų.

                  Priemonių priėmimas susirašinėjimo tvarka

                        8.

                        Laikotarpiu tarp posėdžių Valdymo komitetas priemones gali priimti arba iš dalies pakeisti susirašinėjimo tvarka. Pirmininkaujančioji šalis savo iniciatyva arba gavusi kurio nors nario ar sekretoriato prašymą priimti priemonę susirašinėjimo tvarka, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nusprendžia, ar konkrečiu atveju turi būti taikoma susirašinėjimo tvarka.

                        9.

                        Jei pirmininkaujančioji šalis nusprendžia, kad turi būti taikoma susirašinėjimo tvarka, ji nurodo sekretoriatui išsiųsti nariams prašymą ir informaciją, kurią ji, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, laiko būtina. Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, taip pat nurodo, ar nariai gali iš dalies keisti prašymą, o jei taip – kokiomis sąlygomis.

                        10.

                        Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nustato, iki kurios dienos ir valandos turi būti pateikti atsakymai; bet kokiu atveju šis laikotarpis negali būti trumpesnis kaip 10 kalendorinių dienų nuo šio skirsnio 9 dalyje nurodytos informacijos pateikimo dienos. Išskirtiniais atvejais pirmininkaujančioji šalis, gavusi prašymą arba veikdama savo nuožiūra, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, gali atsakymų pateikimo laikotarpį pratęsti. Laikoma, kad narys, kuris per nustatytą laikotarpį nepateikė rašytinio atsakymo (įskaitant e. paštu), susilaikė.

                        11.

                        Valdymo komitetas sprendimus priima vieningai. Laikoma, kad sprendimas priimtas vieningai, kai bent keturios Susitariančiosios Pietryčių Europos Šalys ir Europos Sąjunga pritarė atitinkamai priemonei ir nė viena Šalis neprieštaravo.

                  VII.   INFORMACIJOS ATSKLEIDIMAS

                        1.

                        Jei nenuspręsta kitaip, galutinės redakcijos posėdžių dokumentai (darbotvarkės, išvados ir pan.) viešai skelbiami sekretoriato interneto svetainėje.

                        2.

                        Teisė susipažinti su Valdymo komiteto turimais dokumentais nustatoma pagal Sutarties 38 straipsnio 2 ir 3 dalis.

                  VIII.   BAIGIAMOSIOS NUOSTATOS

                        1.

                        Stebėtojai ir pagal II skirsnio 3 dalį pakviesti kitų valstybių, tarptautinių organizacijų ar kitų įstaigų atstovai turi laikytis visų konfidencialumo reikalavimų, kurie taikomi Valdymo komiteto nariams. Šie reikalavimai atsispindi atitinkamo posėdžio išvadose.

                        2.

                        Pagal II skirsnio 3 dalį pakviestų kitų valstybių, tarptautinių organizacijų ar kitų įstaigų atstovų paprašoma, prieš jiems dalyvaujant atitinkamose diskusijose, pasirašyti konfidencialumo pareiškimą. Tame konfidencialumo pareiškime išdėstomas įsipareigojimas laikytis šio skirsnio 1 dalyje nurodytų konfidencialumo taisyklių. Asmenims, atsisakiusiems pasirašyti tokį pareiškimą, neleidžiama dalyvauti tose diskusijose.

                        3.

                        Visus Valdymo komiteto aktus pasirašo pirmininkaujančioji šalis.

                        4.

                        Visi šių darbo tvarkos taisyklių pakeitimai priimami Valdymo komiteto sprendimu.

                        5.

                        Jei taikant šias darbo tvarkos taisykles konkrečiu atveju kyla aiškinimo sunkumų, pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, teikia konsultacijas, kad problema būtų išspręsta.

                        6.

                        Praėjus vieniems metams nuo šių darbo tvarkos taisyklių įsigaliojimo dienos, sekretoriatas, atsižvelgdamas į praktinę jų taikymo patirtį, gali siūlyti iš dalies pakeisti šias darbo tvarkos taisykles, jei, jo manymu, tai naudinga ar reikalinga. Tais atvejais, kai pasiūlyti tokių pakeitimų pageidauja Valdymo komiteto narys, jis pirmiau pasikonsultuoja su sekretoriatu.

                  Šios darbo tvarkos taisyklės įsigalioja tą dieną, kai jas priima Valdymo komitetas.

               (*1)  Šis pavadinimas nekeičia pozicijų dėl statuso ir atitinka JungtiniųTautų SaugumoTarybos rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.